Balders drømmer

**Balders drømmer** (norrønt: *Baldrs draumar*) eller **Vegtamskvadet** er et gudedikt i *[[Den eldre Edda]]*; ett av de korteste eddadiktene og med en uhyggelig handling hvor Balder har mareritt, og Odin derfor rir til Helheimen for å finne ut hvem dødsrikets herskerinne Hel har dekket bord for. Det viser seg at Odins sønn Balder er ventet dit. Kvadet behandler myten om Balders død overensstemmende med *[[Gylfaginning]]*.

Balder har mareritt (et ord av norrøn opprinnelse, om maren som plager og «rir» den sovende), og Odin rir på Sleipner til Helheimen for å undersøke:
:*Fram reid Odin 
:*farvegen dunde; 
:*til høge halli 
:*åt Hel kom han.* 
Han tar seg til stedet der en [[volve]] er gravlagt og maner henne til live. [[Nekromantiker|Dødemaning]] har han som [[seid]]kyndig greie på. Som i flere andre myter skjuler han seg bak et [[dekknavn]], her *Vegtam* – «den reisevante», «den veifarende». I deres samtale forteller volven om Balders [[skjebne]] og at han skal dø, med broren [[Hod]] som sin banemann, og at [[jotun]]kvinnen [[Rind]] vil føde en [[hevn]]er med navnet [[Vale]]. Til sist ber Odin henne løse en [[gåte]]:
:«*Tei ikkje, volve
:*tala du skal 
:*til eg ålkunnig vert,
:*enn vil eg vita:
:*kva heitar dei møyer
:*som heitt mun gråte
:*og til himmels kastar
:*halseskauti?*»

Som med all norrøn visdomsdiktning kreves at leseren kjenner myten det vises til, myter som ofte er kjent fra andre tekster; men myten om «møyene som hulker og gråter og kaster halstørklærne sine til himmels» er tapt. Gåten lar seg dermed ikke løse. Men Odins navn avsløres, og avslutter samtalen da volven kvad:
:*«Du er ikkje Vegtam,
:*som eg det meinte,
:*men Odin er du,
:*utgamle gaut.*»
Odin bekrefter ikke dette, men svarer:
:«*Du er ikkje volva
:*den vise kvinna,
:*men til tussar
:*tri er du mor*».

Den svenske litteraturprofessoren Mats Malm påpeker at den eneste moren til «tre tusser» eller «tre kjemper» som er kjent i norrøn tradisjon, er Angerboda - i *Gylfaginning* presentert som mor til Lokes avkom Fenrisulven, Midgardsormen og Hel – alle med vesentlig betydning for ragnarok. I siste vers navngis også Loke når volven ber Odin ri hjem igjen:
:*«Heim rid du Odin
:*med helan hug,
:*og velkomen att
:*på vitjing hit,
:*når Loke leikar
:*laus or badom,
:*og i ragnarok
:*ransmenn er ute.»*

Odin mål er kanskje ikke bare å få innsyn i framtidige hendelser, men også å forsøke å påvirke dem, om enn like forgjeves som i [[Gilgamesj-eposet|Gilgamesj]] og i myten om [[Orfeus]].

Diktet er blant de korteste eddadiktene og består av 14 vers i versemålet [[fornyrdislag]]. En del manuskripter av senere datering inneholder ytterligere fem vers, men disse antas å være av yngre opprinnelse. Den norske forskeren [[Sophus Bugge]] mente at *Balders drømmer* ut fra sin uttrykksmåte og tone kan ha samme opphavsperson som kvadet *Forspjallsljod.

Det eldste bevarte manuskript som inneholder *Balders drømmer*, er AM 748 I 4to.

## Referanser


## Se også
* *[[Baldurs draumar]]* er tittelen på en ballett med musikk komponert av den norske komponisten Geirr Tveitt.

## Eksterne lenker
;Gjengivelse av den norrøne teksten
* ''Vegtamskviða'', Sophus Bugges utgave av manuskriptteksten
* ''Baldrs draumar'', Guðni Jónssons utgave av manuskriptteksten med normalisert tekst
* AM 748 I 4to, faksimile av det opprinnelige manuskriptet

;Oversettelser til engelsk:
* ''Baldrs Draumar'', oversettelser og kommentarer ved H. A. Bellows
* ''Vegtamskviða eða Baldrs Draumar'', oversettelse ved Benjamin Thorpe
* ''The Song of the Traveller'', oversettelse ved A. S. Cottle